Guto Williams: Rhedeg i godi arian er cof am gyfnither - Gair Rhydd
Guto Williams: Rhedeg i godi arian er cof am gyfnither
Guto Williams yn rhedeg 48 cilomedr gyda chymorth ei ffrindiau er mwyn codi arian tuag at Ataxia. Credyd: Guto Williams
Guto Williams a rhedodd 2 cilomedr bob awr am 24 awr mewn ymdrech i godi arian tuag at elusen Ataxia, er cof am ei gyfnither Scarlett.
Yn ddiweddar rhedodd Guto Williams, myfyriwr o'r drydedd flwyddyn ym Mhrifysgol Met Caerdydd, 48 cilomedr mewn 24 awr. Bu'n rhedeg 2 cilomedr bob awr am 24 awr mewn ymdrech i godi arian tuag at elusen Ataxia. Dechreuodd Guto'r her ar Fawrth y 9fed a'i gwblhau ar Fawrth y 10fed, ar ddiwrnod penblwydd ei gyfnither, Scarlett a fu farw o'r salwch Ataxia ddwy flynedd yn ôl.
'Roedd Scarlett fel chwaer i fi a'm mrawd,' meddai Guto.
Fe'i collwyd Scarlett i'r anhwylder Ataxia, cyflwr sydd fel arfer yn deillio o ddifrod i ran o'r ymennydd neu i rannau eraill o'r system nerfol. Ac mae'n gyflwr sydd ar hyn o bryd heb iachâd. Felly, penderfynodd Guto redeg 48 cilomedr i godi arian tuag at Ataxia er cof amdani. Creodd dudalen 'gofundme' gyda'r gobaith o godi targed o £150 tuag at elusen Ataxia ond, â Guto bellach wedi cwblhau'r her, mae wedi llwyddo i godi dros £1,500 drwy gefnogaeth ei deulu, ffrindiau a'u cymdogion,
'Dwi'n hynod o hapus hefo'r arian dwi wedi codi, i ddechra gosodais darged o £150, ond ar ôl awr, roeddwn wedi mwy na threblu'r targed a osodais.'
Mae Guto 'yn hynod ddiolchgar' am yr holl gefnogaeth ariannol, ond hefyd yn ddiolchgar i'w ffrindiau am ei gefnogi drwy'r her,
'Roedd y gefnogaeth yn wych, dim ond rhyw 10 cilomedr neshi orfod rhedeg ar fy mhen fy hun gan fod fy ffrindia yn ddigon parod i redeg rhai o'r cilomedrau hefo fi.'
Dionne Thomas, ei gariad oedd un o'r rhedwyr a redodd wrth ei ymyl ar y diwrnod. Mae Dionne fel gweddill ei deulu a'i ffrindiau yn 'falch iawn' ohono.
Guto, a'i gariad Dionne Thomas yn ei gynorthwyo drwy'r her. Credyd: Guto Williams
'Roedd hi'n dipyn o her, ond ro'n i'n benderfynol o'i gefnogi am ei fod yn golygu cymaint iddo a'i deulu. Rwy'n browd iawn ohono am gwblhau'r her, a minnau bron a marw ar ôl rhedeg ond hanner y pellter!' meddai Dionne.
Er lwyddodd Guto i redeg y 48 cilomedr o amgylch Caerdydd, doedd hi ddim yn hawdd, gyda'i 'goesau yn methu a chodi o'r llawr erbyn y cilometrau olaf'. Ond eglurodd fod cefnogaeth ei ffrindiau, a'i deulu adref yn Sir Conwy wedi ei ysgogi i gyrraedd pen y daith,
'Roedd fy nheulu yn fy nghefnogi drwy gydol y diwrnod gyda fy mrawd, Noa yn neud her ei hun o redeg 10 cilomedr pob diwrnod drwy gydol mis Mawrth, hefyd tuag at elusen Ataxia'
Wedi cwblhau'r her mae Guto fel ei frawd, Noa yn falch o fedru codi ymwybyddiaeth o'r anhwylder Ataxia a'r heriau wrth ei glwm, yn ogystal â chodi arian, mewn gobaith i ddatblygu a chanfod triniaeth posib yn y dyfodol.
'Dwi'n hynod o falch fy mod wedi gwneud yr her achos roedd yn wbath sy'n feddwl llawer i mi ac i fy nheulu. Dwi'n gobeithio gall y pres dwi a fy mrawd wedi codi yn medru 'neud gwahaniaeth i'r elusen drwy wella'r offer ymchwilio er mwyn dod o hyd i driniaeth posib.'